Uredba Sveta (EGS) št. 3252/87

z dne 19. oktobra 1987,

o usklajevanju in spodbujanju raziskav v ribiškem sektorju

SVET EVROPSKIH SKUPNOSTI JE,

ob upoštevanju Pogodbe o ustanovitvi Evropske gospodarske skupnosti, zlasti člena 43 Pogodbe,

ob upoštevanju predloga Komisije,

ob upoštevanju mnenja Evropskega parlamenta [1],

ker Uredba Sveta (EGS) št. 101/76 [2] določa, da je treba zaradi usklajevanja strukturne politike držav članic v ribiškem sektorju, v skladu s postopkom iz člena 43(2) Pogodbe, sprejeti ukrepe za uskladitev njihove politike razvoja ter znanstvene in tehnične pomoči na tem področju;

ker so nedavni razvojni dosežki, ki vplivajo na ribiški sektor, zlasti razširitev ribolovnega območja na 200 milj in uvedba sistema Skupnosti za ohranitev in upravljanje z ribolovnimi viri, povečali potrebo po učinkovitem usklajevanju bioloških, tehnoloških in ekonomskih raziskav v ribiškem sektorju Skupnosti, da bi se pospešilo prilagajanje ladjevja Skupnosti novim ribolovnim pogojem;

ker uvedba ukrepov za učinkovito usklajevanje raziskav v ribištvu znotraj Skupnosti zahteva, da je treba določbe Uredbe (EGS) št. 101/76 v zvezi z raziskavami v ribištvu dopolniti, zlasti s predpisi za sistematično izmenjavo znanstvenih, gospodarskih in finančnih podatkov o raziskavah v ribištvu znotraj Skupnosti in uskladitvi tovrstnih raziskav na področjih, ki lahko vplivajo na prilagoditev ribiške industrije Skupnosti;

ker Sklep Sveta 87/516/Euratom, EGS z dne 28. septembra 1987 o okvirnem programu za dejavnosti Skupnosti na področju raziskav in tehnološkega razvoja (od 1987 do 1991) [3] zlasti ureja izvajanje raziskovalnih programov za večjo produktivnost, boljšo kakovost in predelavo ribiških proizvodov;

ker usklajevanje in spodbujanje raziskav predpostavlja, da Skupnost podpira in dopolnjuje delo, ki se odvija v državah članicah, zaradi boljšega izpolnjevanja raziskovalnih zahtev in potreb skupne ribiške politike;

ker je iz tega razloga treba uvesti raziskovalne programe Skupnosti in programe za usklajevanje raziskav na področjih, ki so posebej pomembna za dosego ciljev skupne ribiške politike;

ker sta Stalni odbor za ribiško industrijo (SCFI) in Znanstveno-tehnični odbor za ribištvo (STCF) najprimernejša za učinkovito pomoč in svetovanje Komisiji glede izvajanja nalog, ki so ji bile zaupane za usklajevanje in spodbujanje raziskav v ribištvu;

ker mora biti delo omenjenih odborov ter Znanstvenega in tehničnega raziskovalnega odbora (CREST) usklajeno;

ker morajo biti ugotovitve raziskav, v katerih Skupnost sodeluje, na razpolago zainteresiranim strankam v Skupnosti, da bi se jih lahko uporabilo;

ker je treba zagotoviti finančni prispevek Skupnosti pri raziskovalnih programih Skupnosti in programih za usklajevanje raziskav,

SPREJELA NASLEDNJO UREDBO:

Člen 1

1. Zaradi doseganja ciljev skupne ribiške politike se raziskave v ribištvu, ki jih izvajajo države članice, usklajujejo in spodbujajo na ravni Skupnosti v skladu z določbami iz te uredbe.

2. Pri uporabi te uredbe je treba upoštevati splošne smernice znanstvene in tehnološke politike, ki jih določa Skupnost.

NASLOV I

Obveščanje in posvetovanje

Člen 2

Postopek za obveščanje in posvetovanje med državami članicami in Komisijo se določi v skladu z določbami členov 3 in 4.

Člen 3

1. Države članice Komisijo vsako leto obvestijo o naravi in obsegu raziskovalnih dejavnosti v ribištvu, ki so bile opravljene ali načrtovane po njihovem pooblastilu ali z njihovo finančno pomočjo.

Prizadevati si morajo, da Komisijo na enak način obvestijo o raziskovalnem delu v ribištvu, ki ga izvajajo ali načrtujejo drugi organi.

2. Komisija mora hraniti stalno evidenco raziskovalnih dejavnosti iz odstavka 1.

3. Podrobna pravila za uporabo tega člena in zlasti pogoji, pod katerimi s prejetimi podatki lahko razpolagajo zainteresirane stranke, sprejme Komisija v skladu s postopkom iz člena 47 Uredbe Sveta (EGS) št. 4028/86 [4].

Člen 4

1. Komisija stalno preverja trende in razvoj raziskav o ribištvu v Skupnosti. S tem namenom se posvetuje z državami članicami v okviru Stalnega odbora za ribiško industrijo.

2. Komisija zagotovi, da je delo omenjenega odbora, Znanstveno-tehničnega odbora za ribištvo in Znanstvenega in tehničnega raziskovalnega odbora usklajeno.

NASLOV II

Raziskovalni programi Skupnosti in programi za usklajevanje raziskav

Člen 5

Na predlog Komisije Svet v skladu s postopkom iz člena 43 Pogodbe sprejme:

(a) raziskovalne programe Skupnosti na področjih, ki so posebej pomembna za skupno ribiško politiko;

(b) programe Skupnosti za usklajevanje raziskav, ki so namenjeni racionalnemu načrtovanju koriščenih virov, učinkoviti uporabi rezultatov in poteku dela v skladu s cilji skupne ribiške politike.

Člen 6

1. Komisija zagotovi, da se za izvajanje raziskovalnih programov Skupnosti podpišejo pogodbe za delitev raziskovalnih stroškov z raziskovalnimi centri in inštituti.

2. Komisija zagotovi, da se v okviru programov Skupnosti za usklajevanje raziskav organizirajo seminarji, konference, študijski obiski, izmenjava raziskovalcev in delovna srečanja znanstvenikov ter primerjajo, analizirajo in objavijo rezultati, če je potrebno.

3. Za uporabo odstavkov 1 in 2 lahko Komisija zaprosi pomoč visoko usposobljenih strokovnjakov.

4. Sklepe v zvezi z izvedbo raziskovalnih programov Skupnosti iz odstavka 1 in programov Skupnosti za usklajevanje raziskav Komisija sprejme v skladu s postopkom iz člena 47 Uredbe Sveta (EGS) št. 4028/86.

NASLOV III

Splošne določbe

Člen 7

Komisija finančno prispeva k izvedbi raziskovalnih programov Skupnosti in programov za usklajevanje raziskav. Finančne potrebe, ki se ocenijo za ta namen, določi Svet v skladu s postopkom iz člena 5. Potrebna dodeljena proračunska sredstva za vsako proračunsko leto se letno določijo v splošnem proračunu Evropskih skupnosti.

Člen 8

Razširjanje rezultatov raziskovalnih programov Skupnosti in programov za usklajevanje raziskav je v skladu z Uredbo Sveta (EGS) št. 2380/74 [5].

Člen 9

Ta uredba začne veljati tretji dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Luxembourgu, 19. oktobra 1987

Za Svet

Predsednik

L. Tørnæs

[1] UL C 255, 13.10.1986, str. 239.

[2] UL L 20, 28.1.1976, str. 19.

[3] UL L 302, 24.10.1987, str. 1.

[4] UL L 376, 31.12.1986, str. 7.

[5] UL L 255, 20.9.1974, str. 1.

--------------------------------------------------